הוועדה לענייני ביקורת המדינה, כנסת 20, פרוטוקול מספר 170, 2016-11-28 09:00

קארין אלהרר: אני מתכבדת לפתוח את ישיבת הוועדה לענייני ביקורת המדינה, היום ה-28.11.2016, כ"ז בחשוון התשע"ז.

קארין אלהרר: נושא הדיון הבוקר, ירידת מפלס ים המלח ותופעת הבולענים - דוח מבקר מדינה 59ב, זוהי ישיבת מעקב.

קארין אלהרר: בוקר טוב לאדוני, מנכ"ל משרד ראש הממשלה, מר אלי גרונר, צוות מבקר המדינה, חברי כנסת, מבוקרים, מכובדיי כולם.

קארין אלהרר: הדיון הבוקר הוא ישיבת מעקב כאמור, על ישיבה שהתקיימה בנושא תופעת הבולענים.

קארין אלהרר: מדובר כמובן בסכנה לחיי אדם, לצערי התברר בדיון הקודם שהממשלה לא טיפלה כראוי בנושא ולמעשה, עד היום, אני מבינה שאין גורם שמוטלת עליו האחריות ובאמת יכול לקחת אחריות בנושא הזה.

קארין אלהרר: בשנים האחרונות מפלס ים המלח יורד בשיעור של יותר ממטר בשנה, כתוצאה מכך נפערים בולענים שיכולים לסכן חיי אדם, מבנים ותשתיות.

קארין אלהרר: העומק שלהם יכול להגיע עד לעומק של 20 מטר וקוטרם לעשרות.

קארין אלהרר: על פי ד"ר גדעון בר מהמכון הגיאולוגי, בשנת 2015 נפערו 700 בולענים וכנראה שהקצב שלהם הוא המהיר ביותר בישראל.

קארין אלהרר: כפי שעולה מדוח מבקר המדינה וכן ממסמך הממ"מ, שאותו כתבה הגב' שירה ספקטור בן ארי, שאנחנו כמובן מודים לה עליו, אין טיפול מספק בתופעה.

קארין אלהרר: בפברואר 2012 התקבלה החלטת הממשלה, 4254, מטרתה, הגדרת תכנית ממשלתית לאזור אגן ים המלח.

קארין אלהרר: חלק משמעותי מההחלטה היה גיבוש תכנית לאומית כוללת לטיפול בתופעה.

קארין אלהרר: במאי 2016, שנה וחצי אחרי המועד, הוגשה לראשונה, על ידי החברה להגנת ים המלח, תכנית לטיפול בתופעת הבולענים שהיא רק מסמך מדיניות ולא תכנית לאומית כוללת.

קארין אלהרר: ועדת ההיגוי שכללה את מנכ"ל משרד התיירות ואגף האוצר, חשכ"ל ואגף התקציבים, קיימו שתי ישיבות אחרי הגשת המסמך, בהן הובהר כי על הממשלה לקבל החלטה ייעודית לטיפול בתופעת הבולענים, שימוש בכלים הנדסיים, תכנוניים וניהוליים, כדי להתמודד עם הנושא.

קארין אלהרר: הזמנו היום את מנכ"ל משרד ראש הממשלה בנושא משתי סיבות עיקריות, הראשונה היא שמשרדי הממשלה שאחראים לטיפול בנושא אומרים לנו בקול ברור וצלול, כך נאמר בדיון הקודם, שאין להם את המשאבים והיכולת לטפל בנושא כמו שצריך ולכן חשוב לנו לוודא שהגורמים הבכירים ביותר, משרד ראש הממשלה, מתייחס לנושא ועוסק בכך.

קארין אלהרר: השני, שגם בתכניות הקיימות כיום התושבים נופלים בין הכיסאות, שמענו את זה מראשי הרשויות בדיון הקודם, הטיפול שהם אמורים לקבל, גם בתכנון, איננו מספק, נרצה לשמוע פתרונות בנושא.

קארין אלהרר: אני חושבת שגם הפעם, אנחנו נרצה לראות לא רק שהוטלה אחריות על משרד כזה או אחר, אלא שגם יש מסוגלות לטפל בנושא.

קארין אלהרר: אני רוצה לוודא שמשרד ראש הממשלה מוצא תכנית שהיא ברת קיימא, עם יישום מלא ונשמח לראות שמשהו התקדם מאז הדיון הקודם.

קארין אלהרר: משרד מבקר המדינה, תרצו להוסיף עוד משהו בשלב הזה?

קארין אלהרר: טוב.

קארין אלהרר: אז אדוני, מנכ"ל משרד ראש הממשלה, נשמח לשמוע את התייחסותך הכללית ואחר כך נראה אם יש שאלות.

<אלי גרונר: טוב, אז באמת בוקר טוב ותודה, יושבת ראש הוועדה, נבחרי ציבור אחרים, חברי כנסת ובעיקר לתושבים או נציגי תושבים.

<אלי גרונר: יושבת ראש הועדה, פתחת את דבריך ואמרת שאין גורם שמתכלל, אני חולק עליך.

<אלי גרונר: יש גורם שמתכלל, יש גורם שאחראי - - -

קארין אלהרר: מי הוא?

<אלי גרונר: לפי סדרה של החלטות ממשלה וקוראים לזה משרד התיירות.

<אלי גרונר: עכשיו תכף נפרט אם הם מרימים ידיים, מסוגלים, לא מסוגלים וכו', אבל האופן שבו הממשלה עובדת הוא שיש חלוקת סמכויות מאד מאד ברורה, מקבלים את זה כשמרכיבים את הממשלה והולכים לפי הדברים האלו ולא מקובל בכלל שיש משרד ממשלתי שאומר, אמנם זה בתחום אחריותי, אבל לא מתאים לי.

<אלי גרונר: כמו שמשרד הביטחון לא אומר, לא מתאים לי להגן על יישובי עוטף עזה או לא מתאים לי להגן על שדות הגז, זה לא סביר שמשרד שקיבל אחריות, אחרי סדרה של החלטות ממשלה, יגיד "לא מתאים לי".

<אלי גרונר: אבל זה אני אשים בצד, כי תכף נתמודד עם השאלה הזאת.

<אלי גרונר: אמרת כמה דברי רקע, לפני שאנחנו נכנסים לתקופת השאלות, אז קצת רקע.

<אלי גרונר: תופעת הבולענים היא תופעת טבע, צריך להבין את זה.

<אלי גרונר: אני לא גיאולוג ולא מתיימר להיות גיאולוג, אבל הוסבר לי שזה בגלל שיש ירידה של מפלס המים וכולי - - -

<דב ליטבינוף: זה מעשה ידי אדם, זה לא תופעת טבע.

<אלי גרונר: אוקיי, אני לא גיאולוג ואני לא מומחה, אבל אני אגיד שאין פתרון בטווח הקצר.

<אלי גרונר: הפתרון ארוך הטווח שאנחנו מקדמים לבעיית הבולענים או יותר נכון לבעיית ירידת המפלס, שהיא אחראית בסופו של דבר גם אם זה אנשים שעשו את זה, זה תעלת הימים.

<אלי גרונר: יש פרויקט שצפוי להזרים מאות מיליוני קוב בשנה לים המלח - - -

<קריאה: אדוני אומר צפוי, מתי?

קארין אלהרר: רגע רגע, בואו ניתן לו להשלים את דבריו.

<אלי גרונר: יושבת הראש אמרה שזה הסדר, שקודם כל אני מדבר, אני פשוט לא רגיל לזה שמפריעים באמצע.

<אלי גרונר: יש מכרז בין לאומי שאמור להתפרסם, בואו נגיד שזה פתרון ארוך הטווח.

<אלי גרונר: פתרון ארוך הטווח זה להזרים מאות מיליוני קובים בשנה, להעלות את מפלס המים, בטווח הקצר אין פתרון קלסי, טבעי אידאלי.

<אלי גרונר: מדובר פה בתופעת טבע גם אם בני אדם הם אלו שגרמו לתופעת הטבע הזו.

<אלי גרונר: כבוד יושבת הראש, אמרת שהייתה החלטה 4254, היו עוד כמה החלטות.

<אלי גרונר: היתה החלטה 1666, במאי 2007, שהטילה את האחריות לרכז את כל הטיפול בהתמודדות על משרד התיירות, יש החלטה 783 מאוקטובר 2010 שמאפשרת לחל"י, שזו חברה של משרד התיירות, לטפל גם בבולענים.

<אלי גרונר: כלומר, צריך לחדד פה, למשרד התיירות יש גורם מקצועי, הנדסי, שעוסק בנושא.

<אלי גרונר: עכשיו, להגיד שאין לנו את המשאבים לטפל או אין להם את המשאבים לטפל, אז יש גופים הנדסיים, יש תקציב, הדבר הכי טבעי של כל משרד ממשלתי זה להגיד אין תקציב, אני לא מכיר משרד ממשלתי אחד שאומר, העמסת עלי את כל המשימות האלו אין לי מספיק תקציב להתמודד עם זה ולכן אני לא עושה את זה, זה לא אחראי.

<אלי גרונר: אם אנחנו נלך לפי תקציבים שמשרדים טוענים שהם צריכים לכל טיפול וטיפול, בכל דבר, אז נגיע לתקציב, לא של 350 מיליארד שקל אלא 350 טריליון שקל.

<אלי גרונר: זה בלתי אפשרי, אבל היו כמה החלטות ממשלה שהבהירו באופן חד משמעי שזה באחריות משרד התיירות.

<אלי גרונר: אפשר לטעון, תיאורטית, שחלוקת הסמכויות של הממשלה היא לא אידיאלית, באותה מידה אפשר להגיד למה BDS נמצא במשרד ל- BDS.

<אלי גרונר: למה BDS לא נמצא - - -

קארין אלהרר: זו גם שאלה ששאלנו דרך אגב.

<אלי גרונר: בסדר, רגע, אבל אני לא אומר נכון או לא נכון, זה שמה כי ראש הממשלה חושב שזה צריך להיות שמה.

<אלי גרונר: אבל אפשר לטעון, אולי זה צריך להיות במשרד החוץ, אולי זה צריך להיות במשרד ראש הממשלה - - -

קארין אלהרר: אדוני, משרד התיירות אמור לדאוג לתושבים?

קארין אלהרר: זה מה שאני שואלת.

<אלי גרונר: רגע, תכף נגיע לתושבים, כי התושבים זה טענה חדשה, כי בינתיים הרבה מאד זמן באים אלי ואומרים לי, תשמע, יש פה בעיה של סמכות ואחריות על הבולענים ופתאום, בשיחה שהייתה לי שבוע שעבר וגם היום בבוקר, לפני שהוועדה התכנסה, אמרו לי, אוקיי, יש פה בעיה של אנשים, של התושבים, שאיבדו מקום פרנסתם בגלל ירידת המפלס, בגלל שסגרו את החוף ולכן צריך להתחיל לחשוב על תכנית לעוטף עין גדי או תכנית אחרת.

קארין אלהרר: אבל יש משרד ממשלתי שאחראי על הטיפול בתושבים?

<אלי גרונר: רגע, אם יש טענה חדשה שאומרת - - -

קארין אלהרר: אדוני, אי אפשר - - -

<קריאה: מה חדש?

<קריאה: זה לא חדש.

קארין אלהרר: רגע רגע - - -

<אלי גרונר: הטענה הזאת חדשה, זה פעם ראשונה שאני שומע.

קארין אלהרר: אני מנסה להבין, ישבו כאן

קארין אלהרר: נציגי הרשויות בדיון הקודם ואדוני בוודאי יודע שזה לא הדיון הראשון שלהם בכנסת, הנושא הגיע לפתחה של הוועדה לביקורת המדינה רק בקיץ האחרון.

קארין אלהרר: אבל עוד לפני, אפילו בקדנציה הזאת, אני לא מדברת כבר על קדנציות קודמות, ישב יושב ראש ועדת הפנים והגנת הסביבה, חבר הכנסת דודי אמסלם וניסה לתת מענה לדבר הזה, לא לקחת קרדיט, זה מגיע לו, הוא עבד בזה.

קארין אלהרר: עם כל הכבוד אדוני, זו לא טענה חדשה.

קארין אלהרר: הנושא של התושבים והנזקים שנגרמים להם, לפת לחמם, זו לא טענה חדשה ולכן, קשה לי מאד לשמוע אותה.

קארין אלהרר: אני רוצה לומר עוד דבר, אדוני - - -

<אלי גרונר: לא לא, רגע, גברתי, הוא כתב לי מכתב על הסמכויות, הוא לא כתב לי מכתב על אנשים.

<אלי גרונר: מבחינתי, אני אומר לך ואני לא ממציא את זה, מדובר פה בטענה חדשה מבחינתי.

קארין אלהרר: מעולם לא שמעת עליה קודם?

<אלי גרונר: כל המכתבים ששלחתם לי בעניין הבולענים היו קשורים בתופעת הטבע, כל המכתבים ששלחתם לי היו בעניין הסמכויות.

קארין אלהרר: אדוני מבין שתופעת הטבע גורמת לנזקים שפוגעים בתושבים?

<אלי גרונר: גברתי, גם דוח המבקר וגם המכתבים של הוועדה הזאת דיברו על תופעת הטבע, אפשר להוציא את דוח המבקר ואפשר להוציא את המכתבים ששלחתם לי, דיברתם על הבולענים עצמם ועל חלוקת סמכויות.

<קריאה: בואו נקיים את הדיון.

<קריאה: חייבים להעמיד רגע פה משהו על - - -

קארין אלהרר: שניה, אדוני, אני כבר נותנת רשות דיבור.

קארין אלהרר: היועצת המשפטית של הוועדה, שהיא גם היועצת המשפטית של ועדת הפנים והגנת הסביבה, מבקשת להעיר הערה.

<לירון אדלר: רק הערה קטנה, פשוט לגבי דברים שהיו גם בוועדת הפנים.

<לירון אדלר: הדיונים שהיו בוועדת הפנים וגם בסיור שהיינו שם בישובים, כל הזמן חזרו ועלו הבעיות של התושבים, של מקורות הפרנסה, של החופים שנסגרים, של בעיות התיירות שנוצרות שמה וגם בעיות, באמת מקשת רחבה של נושאים.

<לירון אדלר: בגלל שאלו הבעיות שעלו, עלה הצורך לפנות באמת למשרד ראש הממשלה, כי משרד התיירות, עם האחריות שהייתה לו, זה היה אחריות באמת לפן מסוים, לבדוק, להקים איזה שהוא צוות היגוי, לחשוב על כיוונים.

<לירון אדלר: לא כל הכיוונים לטיפול בבעיית הבולענים, כי בבולענים עצמם באמת הטיפול הוא בטח לא עכשיו, אבל התושבים גרים שם עכשיו וצריך לטפל בהם עכשיו ועלה כל הזמן, בכל הדיונים שהיו, גם בוועדת הפנים וגם כאן, איזה שהוא צורך בתכלול בעבודת מטה של כמה משרדי ממשלה, בגלל הפנים הרבות של הבעיה הזאת.

<לירון אדלר: לכן עלה הצורך לפנות ולכן היתה הפניה גם מצד יושב ראש וגם מול משרד החקלאות עלה, שהיה קשור, גם נושאים של ביטוח, כל מיני, עלו באמת קשת רחבה של נושאים.

<אלי גרונר: שמעתי, כמו שאני מקבל את מה שאת אומרת, אני מבקש שתקבלי את מה שאני אומר, אני ניזון מהמכתבים שאתם שולחים לי ומדוח המבקר.

קארין אלהרר: אז אני מזמינה אותך, רגע, אני מפנה אותך לדוח מבקר המדינה משנת 2009 שמתייחס לתושבים, ביטוח ופתרונות הנדסיים.

<אלי גרונר: פתרונות הנדסיים, רגע רגע - - -

קארין אלהרר: אם אנחנו נצמדים לדוחות מבקר המדינה, אז עד הסוף.

<אלי גרונר: אנחנו נצמדים לדוחות מבקר המדינה אבל אנחנו גם נצמדים לחוט, אני לא מחפש מילה פה או שם, שוב, אם כולנו פה רוצים לפתור את הבעיות אז אפשר להתחיל לפתור את הבעיות.

<אלי גרונר: מבחינתי, אני אומר לכם, שהדרישה ביחס לאובדן מקורות פרנסה שנפגעו זה דרישה חדשה.

<אלי גרונר: אני יודע מה כתוב, בדוח המבקר היה כתוב על הבולענים עצמם, גם כשמדובר על אנשים מדובר בהקשר של הבולענים.

<אלי גרונר: במכתבים ששלחתם לי, כל המיקוד היה על הבולענים עצמם ומי אחראי על הבולענים.

<אלי גרונר: אני אומר לכם, כמו שאני מקבל שעשיתם סיור ואני מאמין שזה מה שחשוב לכם, אני אומר לכם שמה שאני ניזון ממנו זה מהמיקוד של הבולענים עצמם, שזה המיקוד של דוח המבקר וזה גם המיקוד הבלעדי של המכתבים ששלחתם לי.

<אלי גרונר: מבחינתי הטענה הזאת היא טענה חדשה, אני אשמח להירתם לעזור בדבר הזה, חשוב להירתם לעזור בדבר הזה.

<אלי גרונר: עכשיו אנחנו יכולים להחליט אם אנחנו רוצים להחליט שאנחנו מתמודדים ומטפלים באנשים עצמם או שאנחנו ממשיכים לריב בעצם אצל מי הסמכויות.

<קריאה: אני מציע לקיים את הדיון.

<אלי גרונר: מבחינתי הסמכויות זה מאד מאד ברור.

קארין אלהרר: רק למען הסדר הטוב, אני מפנה אותך למכתב שנשלח אליך על ידי חבר הכנסת דודי אמסלם מה- 28.7.2016 שכתב בסעיף 2, בהחלטת הממשלה אין כל התייחסות לתושבים ולא לבולענים, עשינו מספר דיונים בנושא במהלך השנה האחרונה שיקדיש זמן לתשובה ושלא הגעת לדיון, בסדר.

קארין אלהרר: אבל מה- 28.7 הדבר הזה נמצא לפתחך.

קארין אלהרר: רק שניה, חבר הכנסת איתן ברושי בקצרה.

איציק שמולי: אולי גם נחליט שהשריפות בכרמל זה רק באחריות כיבוי האש, כי אין אלמנטים נוספים.

<אלי גרונר: עם כל הכבוד, אני לא רוצה להגיע למצב שאני קורא חצאי משפטים ומעוות דברים.

איציק שמולי: כזאת ראייה צרה מושמעת מצד מנכ"ל ראש הממשלה, עם כל הכבוד, הרי אתה יודע שמשרד התיירות, זה מעבר ליכולותיו להתמודד עם כל ההשלכות הרוחביות של האסון הזה.

קארין אלהרר: הוא גם אמר את זה בצורה ברורה במכתב, איציק.

איתן ברושי: אני ביקשתי.

קארין אלהרר: חבר הכנסת איתן ברושי, כן.

איתן ברושי: אני ביקשתי ואני חושב שאני יזמתי את הדיון הזה בכנסת במסגרת ההצעות לסדר והוא הועבר אחר כך לוועדה ואני מודה לדודי על מה שהוא עשה ואני גם נאלץ לצאת לאירוע שאני מחויב לו, אבל בכל זאת אני רוצה לומר, אדוני וחברי המנכ"ל וחברי הכנסת ויושבת ראש הוועדה, אני לא מציע להתעסק עם מה שהיה, אני חושב שכדאי לדבר על מה שיהיה.

איתן ברושי: הדיון הזה הוא תוצאה של מצוקה, מצוקה של תושבים במצפה שלהם בעין גדי ואולי במקומות נוספים, אדוני המנכ"ל, הוא גם תחושת חוסר אונים שלנו, של חברי הכנסת השונים בוועדות ובכלל, שעומדים חסרי אונים מול תופעת טבע או ידי אדם, אבל בעיקר אוזלת יד של הממשלה וגם אנחנו כבר התחלנו להיות שותפים לאוזלת היד הזאת.

איתן ברושי: בני בגין, שהוא כן גיאולוג, יושב בישיבות והוא אמר גם לתושבים, אפילו קצת הבהיל אותם, שאין פתרון לבולענים.

איתן ברושי: לכן, אני מציע שהממשלה לא תראה בזה יעד מרכזי אלא בתושבים, וזה לא רק אובדן פרנסה ואמצעי הייצור, זה קודם כל אובדן הביטחון האישי.

איתן ברושי: ראינו מה עושה שריפה ובאמת קשה להשוות, אבל מי שנופלת לו הקרקע מתחת לרגליים הוא לא מקבל ביטחון במקום שאליו הוא נשלח על ידי המדינה במסגרת תנועות הנוער.

איתן ברושי: פעם זו היתה שיא השליחות להיות בעין גדי ובצפון ים המלח, לכן המדינה מחויבת.

איתן ברושי: מדובר פה בסדר גודל של למעלה מרבע מיליארד, 250 מיליון שקלים, לא ביום אחד, תכנית שגם את מה שאושר לא ביצעו.

איתן ברושי: הראשונים כמו תמיד, אתה יודע את הביקורת שלי, זה משרד החקלאות ופיתוח הכפר, יותר קל לו להשקיע ביהודה ושומרון מאשר בעין גדי.

איתן ברושי: לכן אני חושב, שיש פה מציאות שאתה חייב להתערב בה.

איתן ברושי: מנכ"ל משרד ראש הממשלה, לתפיסתי, נדמה לי שאתה יותר קרוב לתפיסה שלי, שונה ממנכ"לים קודמים, מנכ"לים קודמים חשבו שאם הם לא ישבו ב- 30 ועדות אין טעם בוועדה.

איתן ברושי: המנכ"ל לפי דעתי צריך לראות שאחרים יעבדו, במקום שזה לא פועל להיכנס ולהגיד אני פה כדי שזה יעבוד.

איתן ברושי: עכשיו אומרים לך פה, בשיא הכנות אלי, שזה לא עובד, זה לא משנה למה, זה לא עובד.

איתן ברושי: הממשלה מחויבת, אתמול הממשלה אמרה שהיא תשלם פיצויים גם למי שאין סיבה ממס רכוש, הממשלה לא יכולה להגיד במקום אחד שהיא פותחת את הכיס וזה בסדר, רק שיעשו את מה שאמרו, במקום אחר היא אטומה, היא לא מגלה רגישות, היא לא מבצעת את ההחלטות של עצמה ואין לה תשובות למה שקורה שם יום יום.

איתן ברושי: לכן זה אזעקת אמת, הישיבה הזאת.

איתן ברושי: אני סומך על המנכ"ל, אני מכיר אותו, אבל, אלי, תבין, זה אזעקת אמת, זה לא תרגיל קואליציה אופוזיציה, זה אזעקת אמת, צריך לצאת מפה עם הנחיה ברורה - - - אולי היועצים יגידו לו מאיפה לוקחים כסף לפני שעושים פלאט על השריפה.

איתן ברושי: מה שאני רוצה להגיד, שצריך בתקציב 17'-18' לסמן תקציב, שיאפשר לבצע את המדיניות של הממשלה למען תושביה, בכל מקום ובאזור הזה שכבר שנים סובל, אנחנו חייבים לתת פתרון לאנשים.

איתן ברושי: אין כנראה פתרון לבולענים, אני גם מציע לך לא להתעסק בזה.

איתן ברושי: אלה שמתעסקים בזה שאולי יצליחו, זה לא יקרה בקדנציה שלנו.

איתן ברושי: בוא נפתור את הבעיה לאנשים אבל מחר, לא בטווח ארוך.

איתן ברושי: תודה.

קארין אלהרר: תודה רבה, ראש מועצת תמר, בבקשה.

<דב ליטבינוף: קודם כל, אדוני המנכ"ל, דבר ראשון אנחנו רוצים להגיד לך שאנחנו צריכים את העזרה שלך.

<דב ליטבינוף: אנחנו פונים אליך בצורה הכי ישירה והכי אמיתית, כי אנחנו מאמינים שללא העזרה שלך שום דבר לא יזוז.

<אלי גרונר: תודה.

<דב ליטבינוף: אני רוצה להגיד לך שהטרגדיה שלנו, של האנשים באזור, זה שהתופעה הזאת קורית לאט לאט, לאט לאט אנחנו מתים.

<דב ליטבינוף: אם התופעה הזאת היתה קורית כמו רעידת אדמה והאזור נראה ככה, אם היית רואה בעיניים היית מבין שהאזור נראה כמו רעידת אדמה, אם זה היה קורה בבת אחת כמו רעידת אדמה, אז המדינה היתה נדרשת לעניין.

<דב ליטבינוף: אם זה היה קורה, לא עלינו, כמו השריפה שקרתה עכשיו אז היו שולחים אלינו סופר טנקר.

<דב ליטבינוף: אבל לצערנו, הטרגדיה שלנו זה שזה לא קורה ככה ולאט לאט, כל שנה 300 בולענים, 700 בולענים, לאט לאט אנחנו מתים וצריך להידרש לנושא הזה, אין מה לעשות.

<דב ליטבינוף: אני רק אדייק בכמה דברים שאתה אמרת, לצערי פשוט לא כל המידע נמצא ברשותך, הנושא הזה של התעלה כשאתה אומר רד-דד, כשאתה אומר מיליוני קובים של מים, שתבין שזה יקרה רק בעוד 5 שנים ונשאר מזה רק צינור, מאותה תעלה, התעלה הזאת, ה- 200 מיליון קוב שיביאו מים לים המלח זה 12 ס"מ למטר, 1.20 מטר שיורד כל שנה, זה אפילו פחות מפלסטר.

<דב ליטבינוף: זה לא הפתרון האמיתי, הפתרון האמיתי שצריך להידרש לעניין הזה הוא להסתכל על המכלול, זה לא רק תעלת הימים, זה כמה פתרונות מכמה מקורות.

<דב ליטבינוף: גם מהמקור הצפוני, גם מים תיכון, גם מים סוף, זה לא יבוא ממקור אחד וזה לטפל בבעיה האמיתית עצמה, הבולענים זה תופעת הלוואי שקורית כתוצאה מירידת המפלס וצריך להידרש לשני הדברים.

<דב ליטבינוף: אנחנו רק שבוע שעבר עשינו משחה בין לאומי לחצות את ים המלח, כדי להעלות מודעות לים המלח.

<דב ליטבינוף: הזמנו 50 חברי כנסת להשתתף, להגיע, הגיעו מכל העולם, רשתות מכל העולם, סיקרו את זה בכל מקום, גם באל ג'זירה, להפתעתנו.

<דב ליטבינוף: הגיע רק סגן שר לשיתוף פעולה אזורי, אף חבר כנסת לא הגיע.

<דב ליטבינוף: התקשורת הישראלית עושה 40 דקות על ענבל אור, 40 דקות על הזוג המופלא שימי תבורי ואני לא יודע מה ו- 3 דקות מסקרת את ירידת המפלס בים המלח.

<דב ליטבינוף: תבין באיזה מצב אנחנו נמצאים, אנחנו לא מעניינים אף אחד וזה לא נכס רק שלנו, זה נכס לאומי ובין לאומי.

<דב ליטבינוף: בין לאומי, מכל העולם הגיעו להשתתף במשחה הזה, סיכנו את עצמם בחציית ים המלח בשחייה כדי להעלות מודעות ופה אצלנו זה שום דבר, זה כאילו עובר, כאילו לא היה שום דבר.

<דב ליטבינוף: אז אני אומר לך שאנחנו צריכים באמת את העזרה שלך, משרד התיירות לא קיבל מנדט לעסוק בבולענים, אני אומר לך את זה חד משמעית.

קארין אלהרר: אוקיי.

<דב ליטבינוף: הוא לא קיבל מנדט לעסוק בבולענים.

קארין אלהרר: תודה.

<דב ליטבינוף: נתנו אישור לחל"י להתעסק בנושא, להביא איזה שהוא מסמך או משהו כזה, אבל לא תקצבו אותו בכלל, לא נתנו כסף.

<דב ליטבינוף: איך אפשר לתת מנדט למישהו לעסוק במשהו ולא לתקצב אותו?

קארין אלהרר: תודה.

קארין אלהרר: אדוני המנכ"ל, תראה פנו אליך ממשרד התיירות, שר התיירות שלח לך מכתב עוד באוגוסט 2015 שבו הוא כותב שהם לא המשרד המתאים, אין להם את הידע ואת הכח, דרך אגב זה מכתב שכבר בגרסה קודמת נשלח עוד ב- 2009.

קארין אלהרר: זה כתוב גם במסמך של הממ"מ, האם נוכח העובדות החדשות שהתגלו לך היום או לפני שבוע, האם אתה סבור שזה עדיין צריך להישאר במשרד התיירות?

<אלי גרונר: אז בואי אני אגיד, אני אענה לשאלה שלך ולהערה שלך קודם, אבל ברשותך קודם כל אני רוצה להתייחס בכללי למה שאמרת.

<אלי גרונר: אני אומר שוב, מבחינתי הזעקה של התושבים היא זעקה חדשה ואני רואה בזה חשיבות ואנחנו צריכים לראות איך אנחנו יכולים להכין תכנית, לראות איך אנחנו יכולים לסייע לתושבים עצמם.

<אלי גרונר: אבל לגבי הפרטים של מה שאמרת אני חולק על שני דברים, קודם כל תעלת הימים שזה באמת פתרון ארוך הטווח, הוא 250 מיליון קוב רק בשלב הראשון.

<אלי גרונר: זה שליש מירידת המפלס, אמנם זה לא פותר את הבעיה אבל זה לא הפלסטר שתיארת 12 ס"מ לעומת מטר וחצי.

<דב ליטבינוף: זה 12 ס"מ.

<אלי גרונר: לא לא, זה שליש מירידת המפלס, זה השלב הראשון.

<אלי גרונר: עכשיו אני אקריא לך גם כן מה שהועבר למשרד התיירות - - -

<שמעון דניאל: אני רוצה לומר משהו, גם אם יעצרו את ירידת המפלס לחלוטין - - -

קארין אלהרר: מי אדוני?

<שמעון דניאל: שמעון דניאל, מנכ"ל החברה להגנות ים המלח.

<שמעון דניאל: גם אם מחר במטה קדם עוצרים את ירידת המפלס עם מיליון קוב לשנה בולענים ימשיכו להיפער, הבעיה תמשיך לקרות.

<שמעון דניאל: זאת אומרת תעלת הימים וכל זה, זה לא יעזור, זה לא פותר את הבעיה, חבל.

<אלי גרונר: הסמכויות שניתנו למשרד התיירות, שלטענתך ולטענת שר התיירות אין להם סמכויות, אני מקריא מהחלטת ממשלה.

קארין אלהרר: אבל הם הגישו בסופו של דבר את הדוח.

<אלי גרונר: אני מקריא מהחלטת ממשלה "שיקום וטיפול באזורים ותשתיות קיימות שנפגעו או מצויים בסיכון כתוצאה מאי יציבות קרקע ובכלל זה הבולענים - - - נחלים".

<אלי גרונר: אני אומר - - -

<שמעון דניאל: צריך לקרוא עד הסוף, בכפוף להזמנת עבודה, קרי כסף, מה שדב אמר.

<שמעון דניאל: אם קוראים, להקריא עד הסוף.

<שמעון דניאל: בכפוף להזמנת עבודה.

<אלי גרונר: שיקום אזורי התיירות, שיקום וטיפול בנזקים, פיתוח סביבתי, תראו יש דברים, בממשלה נותנים סמכויות לאנשים.

<אלי גרונר: יש החלטה, עכשיו יש שר רווחה שהחליט שהוא לא רוצה אחריות על משהו שיש לו את הסמכויות, מה זה?

<אלי גרונר: בטיחות באירועים המוניים.

<אלי גרונר: יש הרבה פעמים ששרים אומרים "לא מתאים לי הדבר הזה, זה קשה לי".

<אלי גרונר: המדינה לא עובדת ככה, כששר מקבל סמכות - - -

קארין אלהרר: אדוני, סליחה, עם כל הכבוד, באמת, אני רוחשת כבוד לך ולתפקיד, אבל יש פה ענין שאני לא מצליחה להבין.

קארין אלהרר: נעזוב בצד את העובדה שהבעיה של התושבים התגלתה לאדוני רק לפני שבוע, אני עוזבת את העובדה בזאת בצד, שבעיני היא מצערת, עכשיו בא משרד ממשלתי ואומר לך אני יודע לטפל ב-X, אני לא יודע לטפל בבעיית התושבים.

קארין אלהרר: אתה אדוני מנכ"ל משרד ראש הממשלה, הנווט של הספינה שקרויה מדינת ישראל, מה אתם עושים כדי לטפל בתופעה?

<אלי גרונר: אני אגיד לך שוב, קודם כל מבחינת הטיפול בתושבים אנחנו נרכז את זה וזה משהו שאני מוכן לקחת על עצמי.

קארין אלהרר: אוקיי, מתי?

קארין אלהרר: לוח זמנים.

<אלי גרונר: רגע, אני אומר לך, אני מוכן לקחת את זה על עצמי, אני צריך ללמוד את הנושא - - -

קארין אלהרר: אוקיי, אדוני - - -

<אלי גרונר: זה לא יהיה אחראי בשבילי להגיד - - -

קארין אלהרר: אדוני, היתה אמורה להתקיים פגישה עם השרים שטייניץ ולוין, דיווח לנו על כך הנציג של משרדך, יאיר וולף, בדיון הקודם.

קארין אלהרר: הבנתי ששטייניץ לא הגיע, אני רוצה לדעת האם מתקיימת פגישה נוספת?

<אלי גרונר: את מתבלבלת בין שני נושאים, גברתי.

<אלי גרונר: הנושא של שטייניץ היה על אחריות הבולענים, לא היה בטיפול באנשים.

<אלי גרונר: הזמנתי את שטייניץ, את שר התשתיות, שר האנרגיה, כדי לראות אם נכון להעביר את הסמכות של שר התיירות לשר האנרגיה בדבר הזה, הוא הסביר באופן חד משמעי, כמו שכל השרים מסבירים למה הם לא רוצים את הדבר הזה, אוקיי?

<אלי גרונר: יש שרים שלא רוצים אחריות.

<לירון אדלר: צריך פה איזו שהיא עבודת מטה של כמה משרדים כי פשוט הבעיה - - -

<אלי גרונר: אבל זה בטיפול באנשים וזה אמרתי שאני מוכן לקחת על עצמי, אבל הממשלה דנה בזה כמה וכמה פעמים והעבירה כמה וכמה החלטות ממשלה והוחלט שהאחריות לטיפול בבולענים, בבולענים, נמצא משרד התיירות.

<אלי גרונר: זה יכול לא למצוא חן בעיניכם, זה יכול גם לא למצוא חן בעיני שר התיירות, אבל זה חלק מהפורטפוליו שלו.

<לי-היא גולדנברג: אולי הממשלה תשקול לבחון את כל ים המלח כמכלול כולל ולא להפריד את האנשים למשרד אחד, את התיירות למשרד אחר, כל דבר לאט לאט וגם זה לא מטופל בכל מקרה.

קארין אלהרר: מי גברתי?

<לי-היא גולדנברג: אני עורכת דין לי-היא גולדנברג מאדם טבע ודין.

קארין אלהרר: אוקיי, חבר הכנסת דב חנין, בבקשה.

דב חנין: תודה, גברתי יושבת הראש.

דב חנין: ים המלח הוא אחד משבעת פלאי העולם, למרות ההצבעה המזויפת הזאת שהייתה בסמסים.

דב חנין: אבל הוא היה אחד משבעת פלאי העולם והוא הופך במהירות רבה לאזור אסון, זה אזור אסון.

דב חנין: וכמו שנאמר פה בצדק, בעיית הבולענים היא רק מופע אחד של איזו שהיא בעיה מאד מאד קשה, באזור שהוא - - -

זאב בנימין בגין: אבל גם הבולענים זה אחד משבעת פלאי עולם.

דב חנין: גם הבולענים זה אחד מפלאי עולם וזה אומר לנו הגיאולוג שבחדר הזה.

דב חנין: האסון הזה, גברתי יושבת הראש, הוא לא אסון של הטבע אלא הוא אסון מעשה ידי אדם והוא קשור לשלושה דברים.

דב חנין: הוא קשור למשבר אקלים ולירידה ברמת המשקעים, הוא קשור לזה שרמת השימושים במים שהגיעו בעבר לים המלח, מכל המקומות, עלתה בצורה ניכרת והוא קשור במפעלים באזור של דרום ים המלח, שמשתמשים בעצם בים המלח כאגן של ייבוש.

דב חנין: משלושת המקורות האלה, שבסופו של דבר בני אדם אחראים להם, נוצר שינוי מאד מאד גדול שלמרבית הצער היכולת שלנו להתמודד כרגע עם ההשלכות שלו היא מוגבלת.

דב חנין: אבל קודם כל צריך להבין שככה נראה אסון מעשה ידי אדם.

דב חנין: אני, גברתי יושבת הראש, עוד בשנת 2011 הבאתי בפני הממשלה הצעת חוק שנוסחה בשיתוף אדם טבע ודין, הצעת חוק כוללת שמדברת על הגנת ושיקום ים המלח.

דב חנין: המערכת הזו צריכה מבט כולל, גם בשאלה איזה מים נכנסים למקום, איזה מים יוצאים מהמקום, מי מטפל במה, מי אחראי על מה, תכנית כוללת וגם טיפול בהשלכות המיידיות.

דב חנין: יש שאלת מקרו שהיא שאלה של התמודדות ארוכת טווח והיא התמודדות מאד מאד מסובכת ויש שאלת מיקרו, שאלת מיקרו היא מציאות קיימת למשל של תופעת בולענים שצריכים לתת לה מענה.

דב חנין: אז אומר חבר הכנסת בגין, יכול להיות שגם הבולענים צריכים להיות איזה שהוא סוג של אירוע שאפשר להשתמש בו, אבל הדבר הזה גם יוצר בעיות פנטסטיות, הוא יוצר בעיות לא רק לתיירות, הוא יוצר בעיות לתחבורה, לתנועה, כבישים, מטעים, אני מתפלא שהממשלה ראתה את זה רק כעניין של תיירות, אני לא מצליח להבין איך תקלה כזאת קורית מכיוון שלגמרי ברור, לכל מי שמגיע למקום הזה, שאנחנו מדברים על תופעה שהיא רב ממדית.

דב חנין: הממשלה בשנת 2011 ושוב בשנת 2013 בחרה להתנגד להצעת החוק הכוללת של הגנת ושיקום ים המלח.

דב חנין: זכותה של הממשלה להתנגד, אבל היא עדיין חייבת להציע פתרון כולל, היא צריכה להציע איזו שהיא גישה כוללת מה לעשות.

דב חנין: הגישה הכוללת הזאת צריכה לכלול גם את התמודדות המקרו, מה קורה עם ים המלח כאגן, איך אנחנו רואים את העתיד של המקום הזה, איך אנחנו ממתנים או ממזערים את דרמה המאד מאד מהירה של השינויים האקולוגיים שקורים שם וגם התמודדות מיקרו.

דב חנין: התמודדות מיקרו זה התמודדות עם שאלה של בולענים, ברמה של קודם כל לדעת להבין מה הדבר הזה מייצר ואיפה ולדעת לייצר חלופות לאנשים שחיים שם.

דב חנין: אני, כל פעם שאני מגיע לעין גדי שהוא מקום מקסים, באמת, חוץ מים-המלח זה גם כן אחד משבעת פלאי העולם, אבל כל פעם אני צריך להגיע בדרך אחרת כי כל פעם משנים את הכביש בגלל איזה שהוא בולען חדש שנפער במקום.

דב חנין: המטעים שהיו לעין גדי יותר לכיוון ים המלח ננטשו לגמרי כי אי אפשר להשתמש בהם וגם החופים של מצפה שלם, אנחנו מדברים על תופעה שמתעסקת בכל השני-שליש הצפוניים של ים המלח.

דב חנין: לכן, אדוני מנכ"ל משרד ראש הממשלה, מה שאנחנו מצפים זה שהממשלה תביא תכנית כוללת, שמתחילה בשאלות המקרו ונותנת תשובה לשורה ארוכה של בעיות מיקרו, שהיא תשובה כבר ברמה של מה שקורה בעוד חודש, בעוד חודשיים, בעוד חצי שנה ובעוד שנה.

קארין אלהרר: תודה.

קארין אלהרר: סמנכ"ל משרד התיירות מר דורון אהרון.

<דורון אהרון: שלום, אני רק רוצה לציין מספר דברים בפני הוועדה כדי להביא דברים על דיוקם.

<דורון אהרון: בכל משרד התיירות אין אפילו מהנדס אחד, מה לעשות, אז כשרוצים להטיל עלינו מטלה היא צריכה להיות תואמת את הכישורים שיש לנו.

<דורון אהרון: כרגע יש לנו את חל"י, ב- 2018 החברה להגנת ים המלח מסיימת בעצם את החזקה עליה היא עומדת, היא לא תמשיך לעבוד, וגם אם כן, אנחנו השלמנו את מה שהוטל עלינו בהחלטת הממשלה והגשנו למשרד ראש הממשלה עבודה מתכללת שמתארת את מכלול הפעולות שיש לעשות, מכאן והלאה צריך לחלק את אותן פעולות למשרדים שיש להם את הכישורים ואת הסמכויות המתאימות.

<דורון אהרון: אני לא חושב שיהיה אפשר להשאיר את זה בידי משרד התיירות, כיון שלנו אין את הכלים ולא את היכולת לתפעל בעיה, משבר לאומי, יש פה איזה בעיה בסדר גודל לאומי ולא בסדר גודל של משרד התיירות.

<אלי גרונר: רק שיהיה ברור, כשמעבירים סמכות ממשרד למשרד, זה לא שר מחליט ולא מנכ"ל מחליט, זה החלטת ממשלה.

<אלי גרונר: אוקיי?

<אלי גרונר: לוקחים את האחריות ממישהו ומעבירים את זה למישהו אחר.

<דורון אהרון: זה עדיין צריך להיות בשיקול דעת.

קארין אלהרר: מי מכין את החלטת הממשלה הזאת?

<אלי גרונר: השר האחראי.

<סיגל גבאי: לא מדובר בהעברת סמכות.

קארין אלהרר: מי גברתי?

קארין אלהרר: שם ותפקיד.

<סיגל גבאי: סיגל גבאי משרד התיירות, לא מדובר בהעברת סמכות, מדובר בכמה החלטות ממשלה, כמו שמנכ"ל משרד ראש הממשלה אמר שרובן ורוב המלל בהן לא מתייחס לבולענים.

<סיגל גבאי: המעט שמתייחס לבולענים והוטל על משרד התיירות נעשה, לא העברת סמכות, סיום הסמכות שניתנה לנו, ביצוע הסמכות שניתנה לנו ומכאן ואילך צריך להגיד מי מקבל עכשיו את הסמכות.

<דורון אהרון: ביצוע המטלה.

<סיגל גבאי: משרד התיירות סיים את עבודתו בתחום הבולענים על פי המלל בהחלטות ממשלה.

<סיגל גבאי: מה שמנכ"ל משרד ראש הממשלה אמר לגבי כל ההחלטות מ- 2007.

<סיגל גבאי: אז החלטה 666 מ- 2007 התייחסה להגנות ים המלח שאנחנו עדיין עושים, החלטה 783 התייחסה להוספת מטרות בפעילות החברה להגנות ים המלח שזה הוספת מטרה בכלל בלי פירוט פעילות.

קארין אלהרר: מה תפקידך?

<סיגל גבאי: ממונה פיתוח תשתיות.

קארין אלהרר: תודה.

<סיגל גבאי: וההחלטה האחרונה, בוצעה, הועבר הדוח למנכ"ל משרד ראש הממשלה ומבחינת משרד התיירות הסתיימה הסמכות שניתנה לו.

קארין אלהרר: תגובתך, אדוני.

<אלי גרונר: אני לא יודע, הם אומרים עכשיו שתפקיד משרד התיירות הסתיים, זה נראה לי - - -

<סיגל גבאי: אתה רוצה שאני אקריא לך מהחלטת הממשלה?

<סיגל גבאי: אפשר להקריא את ההחלטה.

<אלי גרונר: אני ממליץ מאד לראות אם היועץ המשפטי שלך או היועץ המשפטי של הממשלה חושב שנגמרה הסמכות.

<סיגל גבאי: זה היועץ המשפטי שלנו.

<אלי גרונר: אוקיי, אני חושב - - -

קארין אלהרר: אדוני, אני חושבת שמה שמאד ברור - - -

<אלי גרונר: רגע, העמדה הזאת נוגדת להערכתי את עמדת היועץ המשפטי לממשלה, אין פה סיום, אין פה פג תוקף של סמכות.

קארין אלהרר: אבל זה לא פג תוקף.

קארין אלהרר: היתה להם משימה ספציפית, את המשימה הם סיימו, להבנתם.

קארין אלהרר: תראה, אני חייבת לומר שהעובדה - - -

<אלי גרונר: רגע, שוב, אני חושב שזה לא מתאים שפה בוועדה כזאת בכנסת יש ריב בין משרד התיירות - - -

<סיגל גבאי: זה לא ריב.

קארין אלהרר: אין פה ריב, אדוני, למה ריב?

<אלי גרונר: למה ריב?

<אלי גרונר: לא לא לא, אני רוצה להבין משהו, למה שר התיירות בכלל רוצה להעביר את הסמכויות אם הסתיימה האחריות?

קארין אלהרר: כי מישהו צריך לטפל בתושבים, אדוני.

<אלי גרונר: אבל אף פעם לא דיבר איתי אף אחד על התושבים.

קארין אלהרר: אבל כל הזמן פונים אליהם, כאילו הם אחראים.

<אלי גרונר: לא לא לא, הם לא מדברים על העברת הסמכות של התושבים, שר התיירות מצד אחד אני שומע שתסתיים האחריות שלו ומצד שני הוא אומר שהוא רוצה להעביר את האחריות.

<אלי גרונר: עכשיו, לפי החלטת הממשלה, כתוב פה אחריות: שיקום וטיפול באזורים ובתשתיות קיימות שנפגעו, זה לא נגמר.

<קריאה: זה מסתיים ב- 2018.

<סיגל גבאי: בהמשך אותה החלטה, מקצה תקציבים ופורסת את התקציבים מ- 2012 עד 2016, מה זה אומר?

<סיגל גבאי: שב- 2016 זה נגמר.

<קריאה: זה לא אומר את זה.

<מלווין בלאו: גברתי, אם אפשר כמה מילים, גברתי?

קארין אלהרר: מי אדוני?

<מלווין בלאו: אני חבר קיבוץ מצפה שלם, גר בצפון ים המלח במועצה אזורית מגילות, מלווין, אני חבר ותיק, מעל 30 שנה שם.

<מלווין בלאו: חבריה, שתבינו, הוא לא בקריסה, הוא לא גוסס, הוא כבר מת.

<מלווין בלאו: ים המלח ממש מת, התושבים במקום הם מה שצריכים לעניין אתכם פה.

<אלי גרונר: נכון, מסכים איתך.

<מלווין בלאו: מה שצריך לעניין אתכם זה התושבים.

<מלווין בלאו: מספיק עם ברבורים וקשקושים, צריך לעשות מעשים, מעשים הם קודם כל לעזור לתושבים.

<מלווין בלאו: איך עוזרים לתושבים?

<מלווין בלאו: קודם כל להכיר כאסון טבע, שיהיה ביטוח, שיהיה למי לפנות, שיהיה למי לקבל פיצויים על מנת שאנחנו נוכל לאכלס את המקום, לפתח את המקום, להקים אזור תיירות חדש.

<מלווין בלאו: היה לנו חוף, חוף מינרל שנסגר כתוצאה מבולענים, אני מזמין אתכם לבוא לראות זה פשוט מראה - - - כל סוף שבוע אני נמצא, אני בוכה.

<מלווין בלאו: הגענו, תושבי מצפה שלם, 40 שנה הגיעו לקיבוץ, הקימו מכלום חוף לתפארת מדינת ישראל, אני אומר לכם, תפארת מדינת ישראל.

<מלווין בלאו: כיום, יש לנו ברוך כלכלי כתוצאה מכך שהחוף נסגר, 20 מקומות עבודה נעלמו לנו, אנחנו רוצים לפתח את המקום, לאכלס את המקום, אין לנו מקומות עבודה.

<מלווין בלאו: תעזרו לנו בקטע הזה, לתושבים, תודה.

קארין אלהרר: תודה רבה.

קארין אלהרר: רגע, גברתי, ממשרד התיירות, לא סיימה.

<סיגל גבאי: ההפרדה בין טיפול בבולענים לבין טיפול בתושבים היא לא נכונה, אי אפשר לטפל בבולען, לא באים וסוגרים את הבולען.

<סיגל גבאי: מפעירתו של בולען נוצרות בעיות לתושבים.

<סיגל גבאי: זה שמנכ"ל רוה"מ, עם כל הכבוד, אומר שמשרד התיירות יטפל בבולענים ואני אטפל בתושבים, אי אפשר, זה לא מופרד.

<סיגל גבאי: משרד ראש הממשלה צריך לנווט את הספינה הזו ולטפל בכל הבעיות.

קארין אלהרר: תודה.

קארין אלהרר: חבר הכנסת איל בן ראובן.

קארין אלהרר: היא כולה פקידה, הייתם צריכים לנהל את הדיון הזה בממשלה, לא בוועדת הכנסת, ועדת הכנסת מפקחת על העבודה שלא עשיתם.

<אלי גרונר: סליחה, לא לזה הוא התכוון, מה שהוא התכוון זה בסופו של דבר מי שמחלק סמכויות ואחריות בממשלה זה ראש הממשלה והשרים כשהם מחלקים את - - -

קארין אלהרר: אדוני, לא היתה פה חלוקה.

<אלי גרונר: היתה פה חלוקה.

קארין אלהרר: לא היתה פה חלוקה, עובדה.

<אלי גרונר: את יכולה להמשיך להגיד שלא היתה פה חלוקה, אבל היתה פה חלוקה.

קארין אלהרר: עובדה.

<קריאה: אני רוצה להגיד כמה דברים.

<לירון אדלר: סליחה רגע, גם כשיש החלטת ממשלה שרואים שיש בה בעיות בסוף בסמכויות שניתנות והדברים בסוף לא מבוצעים, לפי מה שאנחנו מכירים - - -

<אלי גרונר: מי שטוען שיש שם בעיות זה משרד התיירות.

<לירון אדלר: שניה, לפי מה שאנחנו - - -

<קריאה: גברתי, אני רוצה להציג - - -

קארין אלהרר: רק שניה, היא באמצע הדברים.

<לירון אדלר: לפי מה שאנחנו מכירים את עבודת הממשלה, כשיש בעיה למשרד והוא בא בבעיה, למי הוא יכול לפנות בבעיה ולהגיד אני לא מסוגל?

<לירון אדלר: הוא מגיע בשלב הראשון, לפני הממשלה, למנכ"ל משרד ראש הממשלה כדי לשבת ביחד ולמצוא את הפתרונות.

<לירון אדלר: כל הדיון הזה הוא כמובן לא צריך להתנהל פה, הוא צריך להתנהל אצלכם, אבל ברור שכשמשרד מסוים, גם אם הוא קיבל את האחריות ואת הסמכות, אי אפשר להגיד סמכות אצלכם וזהו.

קארין אלהרר: תסתדרו.

קארין אלהרר: אני נתתי רשות דיבור לחבר הכנסת איל בן ראובן, אתה תדבר אחריו, בבקשה.

איל בן ראובן: בוקר טוב, אדוני המנכ"ל, אני מקווה שאתה מזהה שיש לך פה בעיה גדולה עם עבודת מטה קודם כל, בממשלה, ככה לא מנהלים מדינה כמו שזה לפחות התמונה שנראית פה.

איל בן ראובן: אני לא באתי לדיון הזה היום פה בשביל לשמוע את הבעיות שלך עם משרד התיירות שלא ממלא או כן ממלא את ייעודו, זה לא מעניין כרגע לצורך העניין מבחינת הדיון פה.

איל בן ראובן: זה לא מעניין, אתה לוקח כל הזמן לדיון האם יש בעיה עם משרד התיירות וזה גם לא כל כך מעניין אותי לשמוע שאתה לא יודע שיש בעיה עם התושבים, בסך הכל זה מעציב אותי.

איל בן ראובן: זה מעציב אותי כי מה ששמעת פה עכשיו ממלווין, אני אספר לך, אני הייתי בעין גדי לפני חודש, אתה יודע שבעין גדי, ויתקן אותי פה ראש המועצה, יש היום שני תינוקות בקיבוץ מפואר, אתה יודע מה המשמעות של זה?

איל בן ראובן: של שני תינוקות?

איל בן ראובן: אני מקווה שאתה יודע.

איל בן ראובן: המשמעות היא שהקיבוץ הזה מת, כמו שנאמר פה, הקיבוץ הזה גמר, הגיל הממוצע שם 60 פלוס וזה קיבוץ עין גדי שזה הלב שלנו של המדינה הזאת ומצפה שלם, ישובים שהם, הם מתים ואתה אומר שאתה לא יודע מזה, אז זה עצוב לי שאתה אומר שאתה לא יודע מזה, אבל זה כרגע לא מעניין, זה לא הדבר החשוב פה כרגע.

איל בן ראובן: אני אומר לך, אני קראתי את הדוח, קראתי את הזה, תשמע, יש פה מערכת שעובדת עם דוחות וניירות.

איל בן ראובן: מעבירה ניירות אחד לשני, תקרא את הדוחות ותקרא את הזה, כולם מעבירים ניירות.

איל בן ראובן: מי כמוך יודע כמנכ"ל ראש הממשלה שכשרוצים אז צריך ביצוע.

איל בן ראובן: עזבו את הניירות, עזבו את הזה, תקימו היום, אומרים לכם הבעיה, בטח בני ידבר פה, הוא מדבר על מערכת שכבר בעצם היא, בני תקן אותי, היא בעצם באל חזור, כבר אי אפשר לתקן את הנזקים שקרו.

איל בן ראובן: הבעיה היא היום באיזו שהיא צורה לעצור פעם אחת ופעם שניה לקחת את התושבים שגרים באזור הזה ולתת להם חיים מחדש.

איל בן ראובן: לעצור את המוות, את ההידרדרות למוות של הישובים האלה, זה הרי לא יעלה על הדעת שהישובים האלה ימותו לנו בעניין הזה.

איל בן ראובן: ולכן, אני חושב שמה שצריך לצאת מפה ומה שאני מצפה לשמוע ממך, לפחות בזה ואם לא בדיון הזה, תראו אני כמעט בא לי לבכות כאן בדיון על התשובות, זה דיון שהוא כמעט חסר טעם.

איל בן ראובן: אני הייתי מבקש ממך לבוא ולהשמיע לנו כאן מה עושים.

איל בן ראובן: מה עושים?

איל בן ראובן: מקימים מחר מנהלת שתפקידה לעזור לתושבי ים המלח, שצריך להכניס בתקציב 17'-18' איך עוצרים את המוות של הדבר הזה, כי כל יום שעובר זה נופל, כבר אנחנו באי רברסיבל, אנחנו יכולים להמשיך לשם בעניין הזה.

איל בן ראובן: כלומר, הציפיה שלנו, שלי, זה לשמוע מה עושים מחר בבוקר ואם אין תשובה מחר, אז תקבעי, גברתי היושבת ראש, תאריך ושיבואו ויציגו לנו מעשים.

קארין אלהרר: כך יהיה, תודה.

איל בן ראובן: אנחנו לא באנו הנה בשביל לבכות.

קארין אלהרר: תודה רבה.

קארין אלהרר: דב, בבקשה.

<דב ליטבינוף: אני מתנצל שאני מדבר פעמיים, אבל פשוט - - -

<קריאה: אתה הכי חשוב פה, נתחיל מזה.

<דב ליטבינוף: אני אתחיל מזה, אני בפתח דבריי אמרתי לך שאנחנו צריכים את העזרה שלך ואתה צריך להבין מה גודל הדבר הזה.

<דב ליטבינוף: זה לא משרד אחד, זה מולטי משרדי.

<דב ליטבינוף: זה כל כך גדול שמדובר פה בתשתיות תחבורתיות, מדובר פה בגשרים, מדובר פה לטפל בכביש 90, מדובר לטפל בתושבים, מדובר לטפל במקורות פרנסה חדשים, זה לא לסתום את הבולענים כמו שנאמר.

<דב ליטבינוף: זה לפני שאנחנו מדבר על הבעיה המרכזית של ירידת המפלס, לפני.

<דב ליטבינוף: מדובר על חקלאות, מדובר על תיירות, מדובר על שיקום נופי, מדובר על ביטוח, מדובר על לנקות את כל רעידת האדמה הזאת שנראית כמו רעידה אדמה כי זה נראה כמו אסון ואתה לא יכול לארח תיירים במקום שנראה כמו אסון.

<דב ליטבינוף: זאת אומרת זה מולטי משרדי, מדובר פה על משהו שצריך ריכוז אחד של כמה משרדים.

<דב ליטבינוף: זה כל כך גדול שזה לא מה שנאמר פה, 250 מיליון שקל, 250 מיליון שקל זה בשביל להתחיל, איך אומרים, לשקם או לעשות תשתיות חדשות כדי לקלוט תושבים חדשים ולתת לתושבים - - -

קארין אלהרר: איך אפשר לדבר על כסף אם לא יודעים מה הצרכים כרגע?

<דב ליטבינוף: יודעים מה הצרכים.

קארין אלהרר: לא, אבל הממשלה עוד לא יודעת, היא לא יודעת לתקצב את זה.

<דב ליטבינוף: אנחנו העברנו צרכים, אנחנו העברנו דברים.

קארין אלהרר: בסדר, הממשלה צריכה לשבת ולגבש תכנית.

<דב ליטבינוף: אנחנו העלינו, הצפנו את הדברים.

<דב ליטבינוף: אתה שומע אולי פעם ראשונה את מצוקת התושבים, אבל אני אומר לך, אני בדיון הקודם אמרתי, אני 13 שנה ראש רשות, אני 13 שנה מגיע לכנסת לאותם דיונים, פשוט חברי הכנסת משתנים, הבעיה נשארת.

<קריאה: לזה הוא קורא הפרדת הרשויות.

<דב ליטבינוף: אתה מבין?

<דב ליטבינוף: המנכ"לים משתנים, אני החלפתי כבר 9 או 10 מנכ"לים של משרד התיירות, הם מתעסקים ב-, איך אומרים, באותו דבר, אבל הם לא מסוגלים לעשות את הדבר הזה.

קארין אלהרר: תודה, תודה, דב.

קארין אלהרר: חבר כנסת בני בגין, בבקשה.

זאב בנימין בגין: כן, תודה, גברתי.

זאב בנימין בגין: אני מציע לרגע לנצל את היותי, לאחר מאמץ רב שהשקעתי וכישרון כשהגעתי לתפקידי הנוכחי כזקן חברי הכנסת, אז יש לי זיכרון ארגוני וגם למשרד התיירות, אולי אני אספר איך הגיע נושא הבולענים למשרד התיירות.

זאב בנימין בגין: זה היה ב- 2006 או 2007, שר התיירות דאז, המנוח, חברי גדעון עזרא, שאל אותי לגבי הבולענים והוא היה במצוקה מסוימת, כי הוא רצה לעזור והנושא היה בסמכות המשרד לתשתיות לאומיות.

זאב בנימין בגין: המשרד לתשתיות לאומיות קיבל מטלה בשני אספקטים, האחת לחקור את תופעת הבולענים כפי שהיא, אני מדבר על 2002-3-4 אבל הוטל עליו תפקיד נוסף, לעסוק גם באספקטים ההנדסיים ולנסות כפי שהמועצה ביקשה, אמרתי אז שלדעתי זו טעות, לנסות לבדוק את האפשרות לחיות באופן הנדסי ולהתקין תקנות הנדסיות כדי שיאפשרו לבנות גם באזור מוכה בולענים.

זאב בנימין בגין: אמר משרד התשתיות הלאומיות, אני בהנדסות לא מתעסק.

זאב בנימין בגין: חיפשו קליינט אחר, הגיע למשרד התיירות בהתנדבותו המובהקת של האיש הטוב הזה, השר גדעון עזרא, שם זה נשאר, תרשה לי לומר שם זה נתקע.

זאב בנימין בגין: הייתי חבר ועדת ההיגוי בעניין הזה, במשרד התיירות, יש לפעמים יתרון לזִקנה.

זאב בנימין בגין: אני מאד מתפלא, אדוני, חברי המנכ"ל, אלי, שעמדת משרד התשתיות הלאומיות היתה כפי שאתה אומר, לא לגבי התושבים, לגבי הבולענים, שזה לא בתחום סמכותו, אחריותו - - - שהוא רוצה להתעסק בו.

זאב בנימין בגין: המשרד לתשתיות הלאומיות מחזיק לפחות 30, אולי 40 שנה, אחראי על יחידת סמך הקרויה המכון הגיאולוגי ואחרת היחס הזה מצד המשרד, אנחנו רואים עכשיו, אנחנו מנסים לגבש תכנית תקציבית כדי שהמכון הגיאולוגי יוכל להמשיך לטפל בשאלת הבולענים.

זאב בנימין בגין: מיד אסביר איך ואני לא רואה התלהבות רבה בהנהלת משרד התשתיות הלאומיות, אפילו לטיפול באספקט הצר הזה מבחינה תקציבית.

זאב בנימין בגין: מבחינת הבולענים, צדקו חבריי, תופעת הטבע הזאת עברה במידה רבה את נקודת האל חזור.

זאב בנימין בגין: מה כן ניתן לעשות ונעשה וצריך להמשיך לעשות, אלי, זה ללכת, להמשיך בדרך שמתווה המכון הגיאולוגי כי מה שאפשר וצריך לעשות, להמשיך ללמוד את התופעה, לעקוב אחרי התפתחותה ולהתמיד בהישגים שהמכון הגיאולוגי כבר הגיע אליהם ואלה, מלבד הניטור, גם הישגי החיזוי.

זאב בנימין בגין: היכולת לחזות שבועות אחדים, לעיתים חודשים אחדים מראש, היכן ייפער בולען והאם זה יהיה בנקודה שבה יש תשתית חשובה או חיונית כפי שכבר נעשה, אפשר להציג לך את התוצאות המרהיבות האלה גם מבחינה אסתטית.

זאב בנימין בגין: לכן, בעניין הזה פשוט צריך לסגור איתם, המשרד לתשתיות לאומיות לא יכול על פי הבנתי להתנער, לפחות מן האחריות לנושא זה.

זאב בנימין בגין: אני מציע באמת, חברים, כמו שאמר אלי וכמו שאמרו חברים אחרים כאן, נעזוב עכשיו החלטות שבוצעו או לא בוצעו ולמה היה ואיך הממשלה עובדת או לא עובדת, כמו כל הממשלות שעובדות או לא עובדות, אנחנו צריכים להמשיך.

זאב בנימין בגין: אני מציע שנקבל את הודעת המנהל הכללי של משרד ראש הממשלה, המשרד הזה הפך בשנים האחרונות למרכז רב עוצמה של ניהול עניינים שדורשים תיאום בין משרדים.

זאב בנימין בגין: זה לא היה כך לפני 20 שנה - - -

איציק שמולי: תיאום וביצוע.

זאב בנימין בגין: תיאום וביצוע, אני רוצה לתקן, על פי הבנתי משרד ראש הממשלה איננו גורם מבצע, לא צריך להיות גורם מבצע ולא צריך לקבל חשבוניות ולשלם עבורן, הוא צריך לגרום לכך שיהיה ביצוע.

זאב בנימין בגין: הצעתי, המנהל הכללי, תכינו ותכינו מהר, מחליטים לוועדת שרים, חברה וכלכלה, היא צריכה לקבל החלטה בערך בנוסח כמו שאמר חברי, איל, הקמת ועדת היגוי שתדווח לוועדת השרים, לחברה ולכלכלה, באופן איטי, אני מציע מיד לעשות שימוש, אני חושב שאם תקראו לזה טיוטה של תכנית שהוכנה על ידי חל"י והטיוטה הזאת תפקידה לדידי היא לסמן ל- 2017-18 את התקציב לצרכים המיידיים.

זאב בנימין בגין: התכנית הזאת היא אכן כמו שביקשו החברים, כוללנית, כוללת, מתכללת, יש עוד איזה ביטוי דומה?

זאב בנימין בגין: יש מכשיר שניתן לטפל בו, להשתמש בו, בשבועות הקרובים לקראת אישור התקציב ומכאן צריך לצאת לדרך, מה שהיה היה וזה מאחורינו ובאמת, זה עניין לוועדת הביקורת?

זאב בנימין בגין: היא עוסקת בכשלים ובבעיות ניהוליות, מנהליות, זה לא העניין עכשיו.

זאב בנימין בגין: תושבים מחכים, מצפים שנים רבות, אבל זה באמת, כמו שאמר דובי, זה פרויקט רב משרדי, רב גורמי, אין אחר, אין למשרד ראש הממשלה לתכלל ברמה הגבוהה ביותר את כלל הנושאים הנדרשים.

קארין אלהרר: עורכת הדין לי-היא גולדנברג.

<לי-היא גולדנברג: תודה רבה, כבוד יורדת הראש.

קארין אלהרר: בקצרה כי אנחנו רוצים לסיים.

<לי-היא גולדנברג: באמת ההתנהלות בדיון הזה, ההתנערות מאחריות והחוסר מעש שמבקר המדינה ציין כבר בדוח 2008 בעצם מאפיין את כל הטיפול בים המלח.

<לי-היא גולדנברג: אם אני זוכרת נכון כבר פורסם עוד דוח על ים המלח, על התעכבות של דברים נוספים, ב- 2016, התעכבות של קציר המלח.

<לי-היא גולדנברג: בנוסף לכך, יש שני צוותים במשרד האוצר שכרגע מטפלים בפעולות לקראת סיום הזיכיון, בפעולות שקשורות בהמשך הטיפול בים המלח ועם זאת, כל משרד פה מתנער מאחריות.

<לי-היא גולדנברג: אי אפשר להמשך מבחינת - - - ים המלח, בכלל גם מבחינת התושבים, גם מבחינת התיירות, גם מבחינת איכות הסביבה, בהתנהלות כזאת.

<לי-היא גולדנברג: כמו שדב ציין כבר, יש כבר טיוטה של הצעת חוק שאמורה לטפל בכל ים המלח כמכלול כולל.

<לי-היא גולדנברג: אתה אדוני המנכ"ל, כמשרד שמתכלל את כל פעולות הממשלה, אמור לקחת את ההזדמנות הזאת ולהנהיג מדיניות ראויה לטיפול במשאב הזה, משאב שהוא ציבורי, משאב שקשור לכל התושבים של האזור ולכולנו בסופו של דבר.

קארין אלהרר: תודה רבה, אדוני המנכ"ל תסכם.

<אלי גרונר: קודם כל תודה ואני רוצה באמת ובכנות להודות לכל אחד, אני מתרשם פה שאנשים שהביעו את עמדתם הביעו את זה מתחושה האמיתית שרוצים לראות קידום של דברים וגם אני רוצה לראות קידום של דברים.

<אלי גרונר: לפעמים לקדם דברים זה מאד מאד קשה אבל אני מאד מאד מאמין שדברים שהם באמת שווים בחיים, מה לעשות מטבע הדברים הם דברים קשים.

<אלי גרונר: אי אפשר לרצות את כולם, אנחנו צריכים לרכז את הכל, אני מאד מקבל את מה שחבר הכנסת בגין אמר, אני לא יודע אם זה בהקשר של החלטת ממשלה או ועדה אחרת, אבל צריך לעשות פה תכלול וריכוז ולראות איך אנחנו מתמודדים ומסייעים לתושבים.

<אלי גרונר: אני יכול להגיד דבר ראשון, לפי דעתי אחרי ששבוע שעבר ישבתי עם חבר הכנסת דודי אמסלם, הבנתי שהבעיה העיקרית שמטרידה אותו זה התושבים אז כבר קבענו דיון לפי דעתי עם ראשי הרשויות ועם דודי וקבענו את זה, לפי דעתי, כבר שבוע שעבר, מהרגע שהבנתי שזה הסיפור.

<אלי גרונר: אנחנו נשב ואנחנו נקבל את כל המודיעין ונשמע, אבל חשוב מאד להגיד כי היתה פה הערה שלך לפני כן, רמזתי לזה בהתחלה.

<אלי גרונר: אני אומר את זה, לא כי זה משהו שאתם רוצים לשמוע, זה משהו שאתם לא רוצים לשמוע אבל זה באחריות שלי כמנכ"ל משרד ראש הממשלה, אם הייתי מקבל את כל הטענות וכל הדברים של כל אחד, תקציב המדינה לא היה 350 מיליארד, זה היה 350 טריליון.

<אלי גרונר: אין סוף, המדינה זה לא בור ללא תחתית ותפקיד הממשלה זה לתעדף ולפעמים הולכים לדברים שכולם מסכימים שצריכים ללכת אליהם ולפעמים מסיטים משאבים לדברים שחלק מרוצים וחלק לא מרוצים.

<אלי גרונר: אבל בגדול, אני כן חושב שזה בגדול אחריות שלנו לראות איך אנחנו מתמודדים עם התושבים, והפגישה הזאת היא תחילת הדרך.

<אלי גרונר: היא תחילת הדרך וכך אנחנו עובדים, אוספים מודיעין ורואים מה אפשר לעשות ולראות איך אנחנו יכולים לרתום את כל משרדי הממשלה כדי לעשות פה ביצוע.

<אלי גרונר: מבחינת האחריות המקצועית, אני שב ואומר, האופן שבו מעבירים סמכויות בין משרדי ממשלה זה ששר אחראי על משהו מביא להחלטת ממשלה, מביא סיכום, מביא תיאום עם מישהו אחר.

<אלי גרונר: לא זורקים, לא מרימים ידיים, לא אומרים "אני לא יכול", ככה לא מתנהלים.

<אלי גרונר: אפשר לבוא למנכ"ל משרד ראש הממשלה ולהגיד, איך אתה מתנער מהדבר הזה, או אפשר לבוא למנכ"ל ראש הממשלה ולהגיד כל הכבוד שאתה מכריח את השר לעשות את מה שמוטל עליו.

<אלי גרונר: אגב, זה לא המקרה היחידי, היה לי סיפור עם מפכ"ל, עם שר לביטחון פנים, אמר שאם אנחנו רוצים לעשות את כל הדברים אז צריך עוד תקציב, אמרתי לא, צריך הנהגה.

<אלי גרונר: התקציב של המדינה זה לא בור ללא תחתית ולכן אני לא מקבל את הטענות האלה.

<אלי גרונר: ואגב אפשר לבכות על התוצאה, על זה שהעניין הזה רק הגיע אלינו שבוע שעבר, אבל אני אומר לכם שוב, אולי צריך לעשות פה הפקת לקחים אבל זו המציאות, גם דוח המבקר התעסק בבולענים.

<אלי גרונר: גם המכתבים שלכם התעסקו בבולענים, במהות.

<אלי גרונר: אני לא מדבר על משפט פה ומשפט שם, אני מדבר על המהות, על זה דובר.

<קריאה: הבולענים זה לא הבעיה.

<אלי גרונר: בסדר, ברגע שהבנתי, בשבוע שעבר אפילו לא ידעתי את זה, כבר תואם הדיון.

<אלי גרונר: אוקיי?

<אלי גרונר: אני שב ואומר שאם יש פתרון ארוך טווח זה באמת תעלת הימים ואת זה אני לוקח על עצמי - - -

<קריאה: זה פתרון נופי בלבד, זה לא מטפל בכל - - -

קארין אלהרר: גברתי, הוא באמצע הדברים.

<אלי גרונר: בסדר, אם יש פתרון טבע ארוך טווח אז זה תעלת הימים ואנחנו ננסה להתמודד עם הדבר הזה באופן הכי טוב שאנחנו יודעים וזה משהו שאני לקחתי על עצמי אחריות, גם בשנה וחצי האחרונים.

<אלי גרונר: אני מודה לכם מאד ואנחנו צריכים לצאת מפה ולהתחיל לעבוד.

קארין אלהרר: אני רוצה לסכם את הדיון.

קארין אלהרר: תודה רבה, אדוני המנכ"ל.

קארין אלהרר: אני רואה בדיון הזה שתי בעיות עיקריות, הבעיה הראשונה כמו שאני רואה אותה, אדוני, ואני אומרת את זה בצער רב, לא היתה עבודת ממשלה מהותית בנושא הזה.

קארין אלהרר: היתה החלטת ממשלה, נכון, היתה אחריות למשרד התיירות, להבנתי האחריות בוצעה במלואה, במלואה.

קארין אלהרר: לא היה דבר שהוטל עליהם והם לא עשו, אבל מעבר למה שהוטל עליהם היה את העניין של הדאגה לתושבים.

קארין אלהרר: עכשיו אדוני, אי אפשר לבוא ולהגיד, אני הטלתי את האחריות על השר, זו הבעיה שלו.

קארין אלהרר: זו לא הבעיה שלו, הוא שר אחד בממשלה רחבה, ברוך השם מתרחבת מיום ליום.

קארין אלהרר: עכשיו אי אפשר לבוא ולהגיד "תסתדר" למרות שאין לך מהנדס אפילו במשרד, תסתדר, אין לי יותר תקציב לתת לך.

קארין אלהרר: אני מבינה, גם אני מקבלת את הטענה שהעוגה קיימת וצריך לחלק אותה, כולנו מכירים את ענין העוגה, אבל גם את העוגה צריך לפרוס בצורה שהיא הגיונית.

קארין אלהרר: בסופו של דבר להטיל משימה שהמשרד לא יכול לעמוד בה, אני מתנצלת, זו חכמה קטנה, אנחנו לא יכולים לעבוד בשיטה הזאת.

קארין אלהרר: העובדה שהנושא של התושבים לא הגיע לפתחך אלא בשבוע שעבר, תרשה לי, אדוני, אני מרימה לא גבה אחת אלא שתי גבות, זה דבר שהוא לא סביר בעיני, הוא לא סביר כי הדיון הקודם התקיים לפני למעלה מחודש, שלושה שבועות, וכבר אז דיברנו על זה, זה לא היה חדש, דודי אמסלם דיבר על זה.

<אלי גרונר: לא במכתב.

קארין אלהרר: גם במכתב, אדוני, גם במכתב.

קארין אלהרר: אני מכירה את המכתבים, אני מכירה את דוח מבקר המדינה, אני מכירה היטב את העובדות, לכן, אדוני, אני פחות מקבלת את העניין הזה.

קארין אלהרר: העובדה שאדוני הגיע לדיון רק אחרי שאתה קראת לזה קרקס, אני קראתי לזה התנהגות פרלמנטרית, רק אחרי שאמרנו שאנחנו מבקשים, דורשים - - -

<קריאה: אין סתירה.

קארין אלהרר: לא, ממש לא.

קארין אלהרר: אז אני אומר, אדוני, לא בכדי אמרתי, אדוני פחות מבקר בכנסת, אתה אמרת, אדוני, הפרדת רשויות?

קארין אלהרר: הפרדת הרשויות בדיוק מחייבת שנציגי הממשלה יגיעו לדיונים וישמעו את הדברים.

קארין אלהרר: כי לפעמים צריך להגיע לדיון כדי לשמוע את התושבים, כדי לשמוע את הטענות שמועלות, כדי שגם יינתנו פתרונות.

קארין אלהרר: תופעת הבולענים היא שם קוד להרבה מאד דברים, יש לפחות ארבעה משרדים שאני חושבת עליהם שצריכים לטפל בבעיה, זה גם הגנת הסביבה, גם החקלאות, גם התחבורה וגם התיירות, נכון, גם התיירות.

<אלי גרונר: מה עם התשתיות?

קארין אלהרר: גם התשתיות.

<אלי גרונר: מה עם הפנים?

קארין אלהרר: אז אני אומרת, זה הארבעה שעלו לי לראש בשלוף.

קארין אלהרר: יש עוד הרבה מאד משרדים ולכן, אדוני, אני מבקשת, הוועדה יכולה להתכנס שוב בעין גדי בעוד שלושה חודשים.

קארין אלהרר: אני מבינה שיש לכם פגישות ואני שמחה על כך, אבל מכיוון שאנחנו הוועדה לביקורת המדינה, וגם אם ראש הממשלה סבור שביקורת המדינה זה ברבורים ותהליכים, התהליכים והברבורים עדיין חשובים.

קארין אלהרר: ולכן, אני אבקש לקבל בעוד שלושה חודשים - - -

<אלי גרונר: אני לא בטוח שהוא אמר דבר כזה.

קארין אלהרר: הוא אמר את זה אתמול בישיבת ממשלה, אני בטוחה שאתה מכיר את הציטוט המלא.

קארין אלהרר: אני אומר לך, אדוני, אני אבקש לקבל דיווח על מה עושים, לוחות זמנים.

קארין אלהרר: אני לא אומרת לכם מה לעשות, כמובן, אני רק אומרת שאני רוצה להיות מעודכנת, הוועדה רוצה להיות מעודכנת, לגבי מה לוחות הזמנים, מה אתם קובעים שיקרה.

קארין אלהרר: הישיבה הבאה תתנהל בעין גדי, עם התושבים ואני מאד אשמח שאדוני יגיע.

קארין אלהרר: תודה רבה לכולם, הישיבה נעולה.